出郭  其一
作者：陳造
朝代：宋

paragraphs: 江縣居人寒食下，少在縣中多在野。
哭聲不似笑聲長，麗服新粧盡遊者。
長郊芳草接天綠，我亦行行策罷馬。
盍簪命醉豈不懷，卑官出入元無假。
偶來却勝特來好，觸處春光可圖畫。
幾日陰寒風用壯，今朝霽景天所借。
趁人胡蝶作團蜚，逐婦鳴鳩數聲罷。
夭桃艷杏雖已過，郁李金沙猶未謝。
其餘紅白爭姱嫮，醉態啼粧各瀟灑。
顰風笑露頩欲語，半吐梨花最閑雅。
游人幾許健倒去，紅粉誰家短牆亞。
良辰獨醒還自惜，捐佩一樽猶可貰。
餠盤餳筯已寒盟，故人應問花應訝。
對春長作了事癡，不念清歡本無價。
會當從公謝不敏，百罰深杯不辭把。
魏花有約待人歸，秉燭酬春期後夜。